Peeblesko altxorra

Peeblesko altxorra Eskoziako Peebles herritik gertu aurkitu zuten Brontze Aroko altxor bat da, 2020ko ekainean. Mariusz Stepien 44 urteko metal detektagailuen amateurrak aurkitu zuen, eta 2020ko abuztuaren 10ean eman zuten aurkikuntzaren berri. 

 Aurkikuntza 
Altxorra 2020ko ekainaren 21ean aurkitu zuen Mariusz Stepienek, Polonian jaio baina Edinburgon bizi den 44 urteko metal detektagailuen amateurrak. Bederatzi urtez metalen bila aritu zen. Peeblesetik (Peeblesshire) hurbil zegoen zelai batean lagunekin bilatzen ari zela, goizeko 10ak aldera aurkitu zuen lehen objektua, lur mailatik 60 cm beherago lurperatua. Berehala eman zien abisua Ezkutuko Altxorrak Bilatzeko Unitateari eta Eskoziako Museo Nazionalei. Karpa batekin estali zuten lekua, profesionalak iritsi ziren arte. Gero, 22 egunez jarraitu zuten lanean bertan, eta, denbora horretan, Stepienek eta haren lagunek bertan kanpatu zuten, hura babesteko eta arkeologoen lana behatzeko. Aurkikuntzak eta inguruko lurra Edinburgoko Museo Nazionalen Bilduma Zentrora eraman zituzten, eta, ondoren, ordenagailu bidezko tomografia bidez eskaneatu zituzten Southamptongo Unibertsitatean (Ingalaterra). 2020ko abuztuaren 10ean iragarri zuten aurkikuntza.

 Deskribapena 
Pebblesko altxorra lur-bloke bakar batean atera zuten, eta, azterketa baten arabera, 500 pieza baino gehiago ditu, besteak beste, objektu hauek:

 Uhaleria oso bat, brontzezko itxiturekin eta larruzko arrasto organikoekin, erremintak errebelatzeko bezain xehe.
 Brontzezko bi soinudun zintzilikario
 Ezpata bat, bere egurrezko zorroan gordea, K.a. 1000 eta K.a. 900 urteen artean datatua.
 Sokekin lotutako brontzezko botoi sorta bat.

 Esanahia 
Arkeologo profesionalekin harremanetan jarri zirenez gunea aztoratu aurretik, elementuak testuinguruan ikertu eta larruzko lanaren xehetasunak erregistratu ahal izan ziren. Brontze Aroko aurkikuntzak bakanak dira Eskozian, eta artefaktuek lotura bat ezartzen dute duela 3.000 urte han bizi zen jendearen eta Ipar Alemaniako tribuen artean; historiaurrean Eskoziak duen posizioa nabarmentzen da, Ipar Itsaso osoko komunitateen nazioarteko sare baten parte gisa.

 Erreferentziak 

 Kanpo estekak 

Kategoria:Eskoziako arkeologia
Kategoria:Altxor arkeologikoak